ร้านนี้รู้จักจากการแนะนำของเพื่อนที่ออฟฟิศค่ะ เพื่อนเป็นเจ้าถิ่นบางรัก พอคุยกันเพื่อนบอกง่ามีร้านผัดไทอร่อยอยู่หนึ่งร้านในซอยก๋วยเตี๋ยวไก่ที่ชอบ ขายตอนเย็น เราเลยรีบไปซื้อให้คุณแม่ค่ะ เพราะคุณแม่ชอบทานผัดไทมาก

-บรรยากาศ-
ตัวร้านเป็นรถเข็นที่ไม่มีป้ายเมนู หรือป้ายชื่อร้านติดไว้เลย แต่ก็สังเกตไม่อยาก เพราะในซอยมีร้านที่มีกระทะกลมๆแบบผัดผัดไทอยู่ร้านเดียว ทางร้านตั้งอยู่ในซอย ริมถนน มีโต๊ะเล็กๆ 1-2 ตัววางไว้ให้ลูกค้านั่งทาน

-เมนูของทางร้าน-
ผัดไท และขนมผักกาด ราคาห่อละ 40 บาท

-เมนูที่ได้ทาน-
เริ่มจาก "ผัดไทย" (40 บาท) เมนูที่ทางร้านใช้เส้นเล็กผัดกับไข่ เครื่องปรุง ถั่วงอก เต้าหู้เหลืองหั่น ใบกุ่ยช่าย และปรุงน้ำตาลทราย และพริกป่นมาให้พร้อมทาน เพราะทางร้านไม่มีเครื่องปรุงแยกกลับบ้านให้ อี๊เค้าบอกว่าใส่พริกไปผัดเลยอร่อย เริ่มจากคุณแม่ กูรูด้านผัดไทโบราณ คุณแม่บอกว่าอร่อยดีค่ะ ส่วนตัวทานแล้วรู้สึกว่าเป็นรสชาติที่คุ้นเคย เพราะตอนเด็กๆคุณแม่ชอบซื้อแบบนี้ให้ทาน แต่น้ำอาจจะเยอะไปนิด รสชาติออกหวานนำ หอมซีอิ๊วหวาน เผ็ดนิดเดียวแบบกำลังทาน

ส่วน "ขนมผักกาด" ชิ้นขนมผักกาดจะนิ่มๆไปหน่อยค่ะ ทางร้านใส่ไข่ ถั่วงอก และใบกุ่ยช่ายด้วย รสออกหวานนำ หอมซีอิ๊วหวานค่ะ

-การบริการ-
ทางร้านจะผัดจานต่อจานค่ะ อาจจะต้องรอหน่อย แต่อี๊เค้าพูดจาดีค่ะ

-การเดินทาง-
ร้านอยู่ในซอยที่อยู่ตรงข้ามโรบินสันบางรัก พอเดินเข้าซอยมาตรงมาเรื่อยๆ เลยร้านก๋วยเตี๋ยวไก่เจ๊ฮวงที่อยู่ทางด้านซ้ายมือมาหน่อยค่ะ ร้านอยู่ฝั่งซ้ายเหมือนกัน ขายตอนเย็นๆค่ะ

-ที่จอดรถ-
ไม่มีที่จอดรถ

KiMCHi WaSaBi
03/02/2016